കുസാറ്റും ജര്മനിയിലെ ബ്രോണ്ഷ്വയ്ഗ് സര്വകലാശാലയും ധാരണാപത്രം ഒപ്പുവച്ചു കളമശേരി: കുസാറ്റും ജര്മനിയിലെ ലോവര് സാക്സണിലെ ബ്രോണ്ഷ്വയ്ഗ് സാങ്കേതിക സര്വകലാശാലയും ടിയുബിഎസ് തമ്മില് അക്കാഡമിക് സഹകരണത്തിനായുള്ള ധാരണാപത്രം ഒപ്പുവച്ചു. ശാസ്ത്രവും എന്ജിനീയറിംഗും വൈവിധ്യമാര്ന്ന വിഷയങ്ങളും കേന്ദ്രീകരിച്ചുള്ള സര്വകലാശാലയാണ് ടിയുബിഎസ്. ന്യൂറോബയോളജി മേഖലയില് സ്ഥാപിതമായ ഗവേഷണ വകുപ്പുകള് സഹിതം ലൈഫ് സയന്സില് പ്രത്യേക ശ്രദ്ധനല്കുന്നതാണ് ഈ സര്വകലാശാല. അക്കാദമിക് സഹകരണത്തിനായുള്ള ധാരണാപത്രത്തില് കുസാറ്റിലെ ഡോ. പി.എസ്. ബേബി ചക്രപാണിയും ടിയുബിഎസ്സിലെ പ്രഫ. മാര്ട്ടിന് കോര്ട്ടെയുമാണ് ഗവേഷണ സഹകാരികള്. ന്യൂറോജെനിസിസ്, അഡള്ട്ട് ഗട്ട് ഡിസ്ബയോസിസ്, ന്യൂറോഡീജനറേഷന് എന്നീ മേഖലകളില് പ്രത്യേക ശ്രദ്ധ കേന്ദ്രീകരിച്ച് പ്രവര്ത്തിക്കുന്ന വിദഗ്ധനാണ് ബേബി ചക്രപാണി. ന്യൂറോഇന്ഫ്ളമേഷന് മേഖലയില് വിദഗ്ധനാണ് മാര്ട്ടിന് കോര്ട്ടെ. നിര്ദ്ദിഷ്ട പങ്കാളിത്തം ഇരു സര്വകലാശാലകളുടേയും ശാസ്ത്ര, എന്ജിനീയറിംഗ് മേഖലകളില് കൂടുതല് നൂതനവും വൈവിധ്യപരവുമായ ഗവേഷണം നടത്താനുള്ള സാങ്കേതിക ശേഷി വര്ധിപ്പിക്കും.